สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 27 เม.ย.60
28 เม.ย. 2560

ดัชนีดาวโจนส์ตลาดหุ้นนิวยอร์กปิดขยับขึ้น เมื่อคืนนี้ (27 เม.ย.) ขณะที่ดัชนี NASDAQ ปิดที่ระดับสูงสุดเป็นประวัติการณ์ หลังจากบริษัทจดทะเบียนรายใหญ่ รวมถึงคอมแคสต์ และอเมซอน เปิดเผยผลประกอบการที่แข็งแกร่ง อย่างไรก็ตาม ข้อมูลเศรษฐกิจที่อ่อนแอของสหรัฐ ประกอบกับการที่นักลงทุนชะลอการซื้อขายก่อนที่สภาคองเกรสสหรัฐจะลงมติร่างกฎหมายงบประมาณชั่วคราวเพื่อหลีกเลี่ยงการชัตดาวน์นั้น ได้สกัดแรงบวกในตลาดและส่งผลให้ภาวะการซื้อขายเป็นไปอย่างซบเซา
ดัชนีเฉลี่ยอุตสาหกรรมดาวโจนส์ปิดที่ 20,981.33 จุด เพิ่มขึ้น 6.24 จุด หรือ +0.03% ดัชนี NASDAQ ปิดที่ 6,048.94 จุด เพิ่มขึ้น 23.71 จุด หรือ +0.39% ดัชนี S&amp;P500 ปิดที่ 2,388.77 จุด เพิ่มขึ้น 1.32 จุด หรือ +0.06%
 
ตลาดหุ้นลอนดอนปิดในแดนลบ ครั้งแรกในรอบ 4 วันทำการเมื่อคืนนี้ (27 เม.ย.) จากปัจจัยการแข็งค่าขึ้นของเงินปอนด์ ซึ่งฉุดหุ้นบริษัทข้ามชาติปรับตัวลงเป็นส่วนใหญ่ อย่างไรก็ตาม ดัชนี FTSE 100 ลดช่วงลบในระหว่างวันจากผลประกอบการที่แข็งแกร่งของธนาคารลอยด์ แบงกิ้ง กรุ๊ป ซึ่งช่วยหนุนหุ้นธนาคารพุ่งขึ้นเมื่อวานนี้
ดัชนี FTSE 100 ลดลง 51.55 จุด หรือ -0.71% ปิดที่ 7,237.17 จุด
 
สัญญาทองคำตลาดนิวยอร์กปิดขยับขึ้น เมื่อคืนนี้ (27 เม.ย.) เนื่องจากนักลงทุนเข้าช้อนซื้อเก็งกำไรหลังจากสัญญาทองคำร่วงลงติดต่อกัน 3 วันทำการก่อนหน้านี้ นอกจากนี้ นักลงทุนบางกลุ่มยังกลับเข้าซื้อทองคำในฐานะสินทรัพย์ที่ปลอดภัย หลังจากมาตรการปฏิรูปภาษีที่คณะทำงานของประธานาธิบดีโดนัลด์ ทรัมป์ได้เปิดเผยเมื่อวันพุธนั้น ไม่ได้ลงรายละเอียดที่ชัดเจนเพียงพอ
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 1.70 ดอลลาร์ หรือ 0.1% ปิดที่ระดับ 1,265.90 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 9.7 เซนต์ หรือ 0.56% ปิดที่ 17.334 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 30 เซนต์ หรือ 0.03% ปิดที่ 948.80 ดอลลาร์/ออนซ์
สัญญาพัลลาเดียมส่งมอบเดือนมิ.ย.พุ่งขึ้น 7.85 ดอลลาร์ หรือ 1% ปิดที่ 813 ดอลลาร์/ออนซ์
 
ตลาดหุ้นยุโรปปิดลบ เมื่อคืนนี้ (27 เม.ย.) หลังจากธนาคารกลางยุโรป (ECB) มีมติคงอัตราดอกเบี้ยนโยบายในการประชุมเมื่อวานนี้ ซึ่งเป็นไปตามที่ตลาดคาดการณ์ไว้ นอกจากนี้ ตลาดยังได้รับแรงกดดันจากการร่วงลงของหุ้นดอยซ์แบงก์ หลังจากธนาคารเปิดเผยรายได้ลดลงในไตรมาส 1/2560
ดัชนี Stoxx Europe 600 ลดลง 0.2% ปิดที่ 387.80 จุด
ดัชนี CAC-40 ตลาดหุ้นฝรั่งเศสปิดวันทำการล่าสุดที่ 5,271.70 จุด ลดลง 16.18 จุด, -0.31% ดัชนี FTSE 100 ตลาดหุ้นลอนดอนปิดวันทำการล่าสุดที่ 7,237.17 จุด ลดลง 51.55 จุด, -0.71% ดัชนี DAX ตลาดหุ้นเยอรมันปิดวันทำการล่าสุดที่ 12,443.79 จุด ลดลง 29.01 จุด, -0.23%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลดลง เมื่อคืนนี้ (27 เม.ย.) เนื่องจากนักลงทุนยังคงวิตกกังวลเกี่ยวกับการผลิตน้ำมันที่สูงขึ้นในสหรัฐ รวมทั้งรายงานข่าวที่ว่า บ่อน้ำมันขนาดใหญ่ของลิเบีย ได้เริ่มกลับมาดำเนินการผลิตอีกครั้ง หลังจากการประท้วงของคนงานได้สิ้นสุดลง
สัญญาน้ำมันดิบ WTI ส่งมอบเดือนมิ.ย. ลดลง 65 เซนต์ หรือ 1.3% ปิดที่ 48.97 ดอลลาร์/บาร์เรล ซึ่งเป็นระดับต่ำสุดนับตั้งแต่วันที่ 28 มี.ค.
สัญญาน้ำมันดิบเบรนท์ส่งมอบเดือนมิ.ย. ลดลง 38 เซนต์ หรือ 0.7% ปิดที่ 51.44 ดอลลาร์/บาร์เรล
 
สกุลเงินยูโรอ่อนค่าลง เมื่อเทียบกับดอลลาร์สหรัฐ ในการซื้อขายที่ตลาดนิวยอร์กเมื่อคืนนี้ (27 เม.ย.) หลังธนาคารกลางยุโรป (ECB) ประกาศคงอัตราดอกเบี้ยในการประชุมกำหนดนโยบายการเงินเมื่อวานนี้ ซึ่งเป็นไปตามคาดการณ์ของตลาด
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0880 ดอลลาร์ จากระดับ 1.0890 ดอลลาร์ ในขณะที่ปอนด์แข็งค่าขึ้นแตะ 1.2908 ดอลลาร์ จากระดับ 1.2841 ดอลลาร์ และดอลลาร์ออสเตรเลียทรงตัวที่ระดับ 0.7470 ดอลลาร์
ดอลลาร์สหรัฐอ่อนค่าลงเมื่อเทียบกับเยน ที่ระดับ 111.23 เยน จากระดับ 111.45 เยน แต่แข็งค่าขึ้นเมื่อเทียบกับฟรังก์สวิส ที่ระดับ 0.9939 ฟรังก์สวิส จากระดับ 0.9949 ฟรังก์สวิส
 